Bucureşti, 28 sep /Agerpres/ - Consiliile Judeţene Ilfov şi Teleorman au reuşit să facă după contestaţie dovada bunei-credinţe şi le-au fost ridicate corecţiile financiare în privinţa derulării procedurilor de achiziţii publice în unele proiecte cu finanţare europeană din Axa 2 a Programului Operaţional Regional (POR), cărora în urma controalelor iniţiale li se aplicaseră corecţii, a declarat, miercuri seară, într-o conferinţă de presă la Palatul Victoria, ministrul Dezvoltării Regionale şi Turismului, Elena Udrea.

'Pentru rezultatele noastre, în etapa în care verifică MDRT, se pot face contestaţii care vor fi judecate în instanţă. Deja avem contestaţii făcute la instanţa de judecată. Legat de Ilfov, ca şi la Teleorman, spre exemplu, au fost situaţii în care după primul control autorităţile publice locale au făcut dovada bunei-credinţe. La Teleorman, cu o hotărâre judecătorească prin care se dădea dreptate Consiliului Judeţean Teleorman şi atunci împotriva unei hotărâri judecătoreşti nu avem autoritate să ne pronunţăm, deci am ţinut cont de ea într-un caz. În alt caz, am aplicat o corecţie de 10% şi am fost contestaţi în instanţa de judecată. La Ilfov, a fost sancţionat cu corecţie sau s-a propus sancţionarea Consiliului Judeţean Ilfov pe motiv că nu avea voie să folosească în achiziţie procedura accelerată. CJ ne-a făcut dovada că a avut un răspuns în aviz pozitiv al ANRMAP (Autoritatea Naţională pentru Reglementarea şi Monitorizarea Achiziţiilor Publice) la solicitarea expresă a CJ (...) CJ a făcut dovada că a luat această decizie în urma avizului ANRMAP. Acesta a fost motivul pentru care în urma acestei probaţiuni s-a retras corecţia propusă', a afirmat ministrul Udrea, întrebată de ce s-au ridicat corecţiile financiare pe unele proiecte europene vizate de controale.

Pentru a explica de ce aceste dovezi de bună-credinţă nu au fost arătate la primele faze ale controalelor - cele efectuate de Comisia Europeană sau Curtea de Conturi - ministrul Udrea a evidenţiat că există mai multe etape de control şi verificare pentru ca instituţia verificată 'să se poată apăra şi să producă dovezi'. 

'Dacă nu am fi ţinut cont ar fi însemnat să producem o ilegalitate şi ne-ar fi contestat probabil în instanţă. Toate aceste nereguli nu sunt vinovăţii, încălcarea procedurilor de achiziţii, aşa cum este gândită în ghidul european, nu este considerată în niciun caz infracţiune şi nu are conotaţii penale', a spus Udrea.

Ea a precizat că procedura de verificare a utilizării fondurilor europene este complexă, iar MDRT a avut obligaţia de a verifica, în conformitate cu procedura, toate contractele din Axa 2 a Programului Operaţional Regional (POR) unde au fost găsite nereguli în urma controlului Comisiei Europene din primăvară, precum şi de către autoritatea de audit a Curţii de Conturi, rezultatele unora dintre aceste controale fiind contestate inclusiv în instanţă.

'În schimb, sunt alte autorităţi publice locale dintre cele 124 de contracte verificate care au rămas cu sancţiunile propuse iniţial. V-am spus că unele dintre ele ne-au contestat deja în instanţa de judecată', a conchis ministrul Udrea